Reformierakond püsib parteide populaarsustabelis kindlalt liidrikohal, aga teisel kohal oleva Keskerakonna toetus on kolme nädalaga 2,6 protsendipunkti langenud ning samas jätkub Eesti 200 tõus, selgub neljapäeval avaldatud küsitluse tulemustest, mille viis MTÜ Ühiskonnauuringute Instituut tellimusel läbi uuringufirma Norstat Eesti AS.

Viimaste tulemuste põhjal toetab Reformierakonda 34,9 protsenti, Keskerakonda 20,4 protsenti ja Eesti Konservatiivset Rahvaerakonda (EKRE) 15,3 protsenti valimisõiguslikest kodanikest.

Esikolmikule järgnevad Sotsiaaldemokraatlik Erakond (9,4 protsenti ), Eesti 200 (8,4 protsenti ) ning Isamaa (6,2 protsenti). Eesti 200 toetus on liikunud üheksa nädalat järjest tõusvas trendis on hetkel rekordtasemel.

Opositsioonierakondi toetab kokku 44,3 protsenti ja koalitsioonierakondi 41,9 protsenti vastajatest.

Viimased koondtulemused kajastavad küsitlusperioodi 16. jaanuarist 11. veebruarini ning kokku küsitleti 4005 valimisealist Eesti kodanikku.

Küsitlused viidi läbi ajavahemikel 16.01-21.01, 23.01-27.01, 28.01-03.02 ja 04.02-11.02 ning nendele vastas kokku 4005 18-aastast ja vanemat Eesti kodanikku. Valimi võimalikult esindusliku jagunemise eesmärgil teostati küsitlused kombineeritud meetodil – telefoniküsitluses ning veebiküsitluses. Valimi andmed on tulemuste esinduslikkuse tagamiseks kaalutud vastavaks valimisõiguslike kodanike proportsionaalsele jaotusele peamiste sotsiaaldemograafiliste tunnuste alusel. Uuringu statistiline viga on +/- 1,55 protsenti.